钦定古今图书集成/历象汇编/庶征典/第134卷 > 《钱塘江潮三日不至》何乔新
## 钦定古今图书集成/历象汇编/庶征典/第134卷 > 《钱塘江潮三日不至》何乔新

“国之兴亡，果天命邪，抑人事邪？彭城之败，大风扬沙，
滹沱之窘，河水忽合。混同浩渺不测，而阿骨打轻骑
径渡；元兵分驻，而潮汐三日不至。是盖有天命焉，非
人力所能为也。”呜呼！为是说者，不为无据，然而未尽
也。兴亡之端，未有不始于人而成于天者。非秦政之
残暴，则高帝之剑无自而奋；非王莽之篡弑，则光武
之兵无自而兴；非天祚之荒淫不道，则女真岂敢遽
蹂辽境；非似道之贪淫专怨，则伯颜岂得遽覆宋都？
由是观之，天乎，人乎？古之贤君，有惧灾修德，而桑榖
自萎者矣。人众者胜天，《陆贽》曰：“君相不可以言命”，有
国家者，绸缪牖户于天，未阴雨之时，修德任贤于天，
方降瘥之日。如是而犹不济，则可归之天命矣。